
Σαββάτο, 5 Σεπτεμβρίου 2026
   Κυριακή, 6 Σεπτεμβρίου 2026

ΔΕΛΤΙΟ ΤΥΠΟΥ

Σύγκρουση σκαφών και θάνατος ημεδαπού στα Ίσθμια – Θάνατος  άντρα στην Κέρκυρα – Δυσλειτουργία καταπέλτη Ε/-Γ-Ο/Γ στον Πειραιά – Τροχαίο ατύχημα με τραυματισμό στη Ζάκυνθο – Διακομιδή ασθενούς
Τις βραδινές ώρες χθες, ενημερώθηκε η Λιμενική Αρχή της Ισθμίας για τη σύγκρουση ενός θαλαμηγού (Θ/Γ) σκάφους σημαίας Μάλτας με 6 αλλοδαπούς επιβάτες (υπηκόους Η.Π.Α.) και 11 ημεδαπούς μέλη πληρώματος με μια λέμβο με 2 ημεδαπούς επιβαίνοντες, στη θαλάσσια περιοχή 5 ν.μ. ανατολικά της διώρυγας του Ισθμού Κορίνθου. Στο σημείο έσπευσε ένα Περιπολικό σκάφος Λ.Σ.-ΕΛ.ΑΚΤ. για παροχή συνδρομής. Οι δύο ημεδαποί επιβαίνοντες τις λέμβου περισυλλέχθηκαν από τη βοηθητική λέμβο του Θ/Γ (tender) και μεταφέρθηκαν στο λιμάνι του Ισθμού, ο ένας εκ των οποίων, ηλικίας 71 ετών, χωρίς τις αισθήσεις του. Από εκεί, παρελήφθησαν από ασθενοφόρο όχημα του ΕΚΑΒ και διακομίστηκαν στο Γενικό Νοσοκομείο Κορίνθου, όπου διαπιστώθηκε ο θάνατος του 71χρονου. Η λέμβος βυθίστηκε, ενώ το Θ/Γ κατέπλευσε αυτοδύναμα σε εγκαταστάσεις του Ισθμού, με τους επιβαίνοντες καλά στην υγεία τους. Ακολούθως απαγορεύτηκε ο απόπλους του από τη Λιμενική Αρχή, μέχρι την προσκόμιση βεβαιωτικού αξιοπλοΐας από τον αρμόδιο οργανισμό που το παρακολουθεί. Από το Β΄ Λιμενικό Τμήμα Ισθμίας του Λιμεναρχείου Κορίνθου, που διενεργεί την προανάκριση, συνελήφθη ο Κυβερνήτης του Θ/Γ  για παράβαση των άρθρων 302 Π.Κ. (Ανθρωποκτονία από αμέλεια), 277 Π.Κ. (Πρόκληση ναυαγίου), 310 Π.Κ. (Βαριά σωματική βλάβη) και 225 ΚΔΝΔ (Κανονισμός προς αποφυγή συγκρούσεων). Από το περιστατικό δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή της Κέρκυρας για την ανάσυρση ενός 63χρονου αλλοδαπού (υπηκόου Λευκορωσίας) χωρίς τις αισθήσεις του, από τη θαλάσσια περιοχή Περάματος Κέρκυρας. Ο 63χρονος παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Κέρκυρας, όπου διαπιστώθηκε ο θάνατός του. Από το Κεντρικό Λιμεναρχείο Κέρκυρας, που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Κέρκυρας.

*****
	
	Τις βραδινές ώρες χθες, ενημερώθηκε η Λιμενική Αρχή του Τζελέπη για δυσλειτουργία και αδυναμία άρσης του αριστερού καταπέλτη επιβίβασης, του επιβατηγού-οχηματαγωγού (Ε/Γ-Ο/Γ) πλοίου «ΝΗΣΟΣ ΡΟΔΟΣ» Ν.Π.11520, πριν τον απόπλου του από το λιμάνι του Πειραιά. Από το Α’ Λιμενικό Τμήμα Τζελέπη του Κεντρικού Λιμεναρχείου Πειραιά, αρχικά απαγορεύτηκε ο απόπλους του πλοίου. Στη συνέχεια, ο καταπέλτης ασφαλίστηκε και παρέμεινε εκτός λειτουργίας, ενώ μετά την προσκόμιση του βεβαιωτικού αξιοπλοΐας από τον νηογνώμονα που παρακολουθεί το πλοίο, άρθηκε η απαγόρευση απόπλου και συνέχισε το προγραμματισμένο δρομολόγιό του για Σέριφο και Ηράκλειο με 424 επιβάτες, 106 Ι.Χ.Ε., 39 Φ/Γ, 1 Λ/Φ και  11 δίκυκλα.

*****

[bookmark: _GoBack]Τις απογευματινές ώρες χθες, ενημερώθηκε η Λιμενική Αρχή της Ζακύνθου για τροχαίο ατύχημα που σημειώθηκε στην παραλιακή οδό Κ. Λομβάρδου μεταξύ δικύκλου οχήματος, με οδηγό έναν 37χρονο, και Ε.Ι.Χ. οχήματος, με οδηγό έναν 42χρονο. Αποτέλεσμα του ατυχήματος ήταν ο τραυματισμός του οδηγού του δικύκλου. Ο τραυματίας παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Ζακύνθου ¨ΑΓΙΟΣ ΔΙΟΝΥΣΙΟΣ¨, όπου παραμένει για νοσηλεία. Από το Λιμεναρχείο Ζακύνθου, που διενεργεί την προανάκριση, συνελήφθη ο 42χρονος για παράβαση του άρθρου 314 του Π.Κ. (Σωματική βλάβη από αμέλεια).

*****

Τις πρωινές ώρες σήμερα, στελέχη της Λιμενικής Αρχής της Σαλαμίνας προέβησαν στη σύλληψη ενός 61χρονου αλλοδαπού (υπηκόου Ολλανδίας) για παράβαση του άρθρου 337 του Π.Κ.. Συγκεκριμένα, ο 61χρονος προέβη σε πράξεις γενετήσιου χαρακτήρα εις βάρος 24χρονης ημεδαπής, στην περιοχή «ΒΟΥΡΚΑΡΙ» Σαλαμίνας. Προανάκριση διενεργείται από το Γ' Λιμενικό Τμήμα Σαλαμίνας του Κεντρικού Λιμεναρχείου Πειραιά.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διεκομίσθη, από το λιμάνι της Αίγινας προς το λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ., 56χρονη, η οποία έχρηζε άμεσης νοσοκομειακής περίθαλψης.

